**S**zám: 1130-22/2017.

**J E G Y Z Ő K Ö N Y V**

Harta Nagyközség Önkormányzata Képviselő-testületének

2017. augusztus 15-én megtartott nyílt üléséről.

Készült: 2 pld-ban

**J E G Y Z Ő K Ö N Y V**

Készült: Harta Nagyközség Önkormányzata Képviselő-testületének 2017. augusztus 15-én megtartott nyílt üléséről.

Helyszín: Közös Önkormányzati Hivatal tanácskozóterme.

Jelen voltak: **a Képviselő-testület részéről:**

Dollenstein László polgármester

Arnold Csaba képviselő

Frőhlich Henrik képviselő

Krausz Henrik képviselő

Kuncz Gábor képviselő

Leitert Ottó képviselő

**az Önkormányzati hivatal részéről:**

Dr. Sárközi Zsolt jegyző

Koósné Knódel Katalin pü. csoportvezető

**Dollenstein László** 17 órakor megnyitja az ülést, az ülésen Schuckert György képviselő nem vesz részt, távolmaradását előre jelezte. Köszönti jelenlévők, megállapítja, hogy az ülés összehívása az SZMSZ-ben foglaltaknak megfelelően történt, a képviselő-testület határozatképes. Jegyzőkönyvvezetőnek javasolja Keresztély Lászlóné igazgatási főelőadót. Javasolja a kiadott napirend kiegészítését, módosítását oly módon, hogy 14. napirendként javasolja felvenni a Duna-Tisza Közi Hulladékgazdálkodási és Környezetvédelmi Önkormányzati Társulás Társulási megállapodásának elfogadását, 15. napirendként az Egyéb ügyeket, ennek keretében lenne szó a Duna-szigeti (011/12. hrsz.) földterület kisajátítási eljárásának megindításáról és a kizárólagos önkormányzati tulajdonlásáról való döntésről, 16. napirendként javasolja a Harta Nagyközségért Emlékérem és a Harta Díszpolgára cím adományozásáról zárt ülésen történő tárgyalását.

A napirendre az alábbiak szerint tette meg a javaslatot:

(*a meghívó a jegyzőkönyv 1. sz., a jelenléti ív a 2. sz. melléklete)*

Az ülés napirendje:

1./ Tájékoztató a két ülés között eltelt időszakról.

Előadó: Dollenstein László polgármester

2./ Beszámoló a lejárt határidejű határozatokról.

Előadó: Dollenstein László polgármester

3./ Előterjesztés az ASP-rendszerhez történő csatlakozás megvalósítása érdekében benyújtott ajánlatokról való döntésről.

Előadó: Dollenstein László polgármester

4./ Előterjesztés Harta Nagyközség Önkormányzata 2017. évi költségvetéséről szóló rendelet módosításáról.

Előadó: Dollenstein László polgármester

5./ Előterjesztés a gyermekétkeztetés intézményi térítési díjairól szóló rendelet módosításáról.

Előadó: Dollenstein László polgármester

6./ Előterjesztés a személyes gondoskodást nyújtó szociális ellátások intézményi térítési díjának megállapításáról szóló rendelet módosításáról.

Előadó: Dollenstein László polgármester

7./ Előterjesztés a Hartai Hársfavirág Szociális Központban működő Konyhán a munkahelyi vendéglátás intézményi térítési díjáról szóló 160/2015. (II.12.) sz. határozat módosításáról.

Előadó: Dollenstein László polgármester

8./ Előterjesztés a szociális célú tűzifa pályázat benyújtásáról.

Előadó: Dollenstein László polgármester

9./ Előterjesztés a foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című (TOP-1.4.1-16) pályázat benyújtásáról mini bölcsőde kialakítására.

Előadó: Dollenstein László polgármester

10./ Előterjesztés a helyi identitás és kohézió erősítése (TOP-5.3.1-16) elnevezésű pályázat benyújtásának és az ehhez kapcsolódó konzorciumi megállapodás aláírásának jóváhagyásáról.

Előadó: Dollenstein László polgármester

11./ Előterjesztés az Izsák és Térsége Rekultivációs Önkormányzati Társulás Társulási megállapodásának módosításáról.

Előadó: Dollenstein László polgármester

12./ Előterjesztés az Izsák-Kom Fejlesztési Önkormányzati Társulás Társulási megállapodásának módosításáról.

Előadó: Dollenstein László polgármester

13./ Előterjesztés a helyi népszavazás kezdeményezéséhez szükséges választópolgárok számáról szóló rendeletről.

Előadó: Dollenstein László polgármester

14./ A Duna-Tisza Közi Hulladékgazdálkodási és Környezetvédelmi Önkormányzati Társulás Társulási megállapodásának elfogadása.

Előadó: Dollenstein László polgármester

15./ Egyéb ügyek

- Duna-szigeti (011/12. hrsz.) földterület kisajátítási eljárásának megindítása és a kizárólagos önkormányzati tulajdonlásáról való döntés

16./ Előterjesztés a Harta Nagyközségért Emlékérem és a Harta Díszpolgára cím adományozásáról - zárt ülés

Előadó: Dollenstein László polgármester

**Dollenstein László polgármester:**

Megkérdezi a képviselőket, hogy a napirenddel kapcsolatban van-e kérdés, vélemény, hozzászólás, más javaslat?

A **képviselő-testület** külön számozott határozat hozatala nélkül egyhangú 6 igen szavazattal a napirendre tett javaslatot elfogadta.

**1./ Tájékoztató a két ülés között eltelt időszakról.**

**Előadó: Dollenstein László polgármester**

**Dollenstein László polgármester:**

Tájékoztatja a képviselőket és a jelenlévőket, hogy a képviselő-testület utoljára május 18-án tartotta munkaterv szerinti ülését, június 12-én és június 29-én rendkívüli ülésre volt szükség.

Május 25-29-ig a község vendégei voltak a lossburgi és ansei testvértelepülések delegációi, Lossburg polgármesterével megerősítettük a 25 éves testvérvárosi kapcsolatunkat,

Június 3-án hagyományos községi, pünkösdi rendezvény volt a Sportpályán, díszvendég Font Sándor országgyűlési képviselő volt,

Június 4-én került sor a Református templom falán elhelyezett Felvidékről Hartára telepítettek emléktáblájának felavatására,

Június 24-én a Dunatáj Közalapítvány szervezésében, immár második alkalommal került megrendezésre a Múzeumok Éjszakája,

Július 5-től a Dunapart-sportpályán megrendezésre került a X. Wünsch Nosztalgia Tánctábor,

Július 7-én kikötött a Dunaparton az Ulmból érkező hajó, a vendégeket fogadta a német nemzetiségi önkormányzat, a hajóval utazók 1 napot töltöttek a községben,

Júliusban megtörtént a víztorony elbontása, tágasabb lett a tér, elhelyezésre kerültek a játszótéren az új játszóeszközök is 2,6 millió forint értékben.

Ugyancsak július hónapban megkezdődött a ravatalozó felújítása is, várhatóan decemberben lesz a befejezés, kéri az emberek megértését a munkálatokkal kapcsolatban,

Augusztus 11-12-én sor került a Vállalkozók Napja és Őrült Hajók versenye című program lebonyolítására is. A rendezvény sikeres volt, nagy média reklámot kapott, nagyon sokan vettek részt a programokon,

Bejelenti, hogy a szeméttelepen kamerák kerültek elhelyezésre, a felvételt visszanézik, és ha szükséges megteszi az önkormányzat a büntetőfeljelentést.

Megkérdezi a képviselőket, hogy az elhangzottakhoz van-e kérdés, hozzászólás, vélemény?

A **képviselő-testület** külön számozott határozat hozatala nélkül egyhangú 6 igen szavazattal a két ülés között eltelt időszakról szóló beszámolót elfogadta.

*(a döntéshozatalban részt vett: 6 fő)*

**2./ Beszámoló a lejárt határidejű határozatokról.**

**Előadó: Dollenstein László polgármester**

*(az előterjesztés a jegyzőkönyv 3. sz. melléklete)*

**Dollenstein László polgármester:**

A jövőbeni döntések megalapozottsága, a testület ellenőrző szerepének fokozása érdekében szükséges a lejárt határidejű határozatokról időnként beszámolni. A beszámoló írásban kiküldésre került, kéri a képviselők véleményét, hozzászólását, amennyiben nincs, kéri, hogy aki egyetért a lejárt határidejű határozatokról szóló beszámolóval, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 77/2017.(VIII.15.) Kt.h.

**Tárgy:** Beszámoló a lejárt határidejű határozatokról

**H A T Á R O Z A T**

Harta Nagyközség Önkormányzatának Képviselő-testülete tudomásul vette és elfogadta a lejárt határidejű határozatokról szóló beszámolót.

Felelős: Dollenstein László polgármester

Határidő: folyamatos

*(a döntéshozatalban részt vett: 6 fő)*

**3./ Előterjesztés az ASP-rendszerhez történő csatlakozás megvalósítása**

**érdekében benyújtott ajánlatokról való döntésről.**

**Előadó: Dollenstein László polgármester**

*(az előterjesztés a jegyzőkönyv 4. sz. melléklete)*

**Dollenstein László polgármester:**

Az előterjesztéshez két határozat-tervezet kapcsolódik, választani kell a szabályozási környezet kialakítására és az adatmigráció végrehajtására, valamint az eszközbeszerzések miatt benyújtott ajánlatok közül. Az ajánlattételi felhívásra a határidő lejártáig az E-Szoftverfejlesztő Kft, az IP Monitoring Kft. és a Senzor Kft., az eszközbeszerzésekre a Fekete Ferenc és Társa Bt, Vinczúr Balázs egyéni vállalkozó és Rgb Computer Kft. nyújtotta be ajánlatát. A szabályozási környezet kialakítására és az adatmigráció végrehajtására benyújtott ajánlatok formailag érvényesek, az ajánlatok összegszerűen nem különböznek, a referenciák, egyéb szolgáltatások, a cégről ismert egyéb információk alapján lehet különbséget tenni. Javasolja a Képviselő-testületnek, hogy nyílvánítsa mind három ajánlatot érvényesnek, az eljárást pedig eredményesnek, melynek nyertese az E-Szoftverfejlesztő Kft. A pénzügyi-gazdasági bizottság a szabályozási környezet kialakítására és az adatmigráció végrehajtására benyújtott ajánlatok érvényessé, az eljárást eredményessé és az E-Szoftverfejlesztő Kft. nyertessé nyilvánítását javasolja a Képviselő-testületnek.

Megállapítható, hogy az eszközbeszerzésekre benyújtott pályázatok is formailag érvényesek, az ajánlatok elektronikus úton érkeztek meg az ajánlattételi határidő lejártáig, viszont - a feltételeknek megfelelően - postai úton csak egy pályázó juttatta el ajánlatát. Emiatt javasolja, hogy a Képviselő-testület az ajánlatokat nyilvánítsa érvénytelennek, az eljárást pedig eredménytelennek és új ajánlattételi felhívással éljen. A pénzügyi-gazdasági bizottság is az eljárás érvénytelenné nyilvánítását és új ajánlattételi felhívás kiírását javasolta.

Kéri a képviselők véleményét az elhangzottakkal kapcsolatban, amennyiben kérdés, vélemény nincs, kéri, hogy aki egyetért az ASP-rendszerhez történő csatlakozás megvalósítása érdekében történő szabályozási környezet kialakítására és az adatmigráció végrehajtására benyújtott ajánlatok érvényességének, az eljárás eredményességének megállapításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 78/2017.(VIII.15.) Kt.h.

**Tárgy:** Döntés az ASP-rendszerhez történő csatlakozás megvalósítása érdekében történő szabályozási környezet kialakítására és az adatmigráció végrehajtására benyújtott ajánlatokról.

**H A T Á R O Z A T**

Harta Nagyközség Önkormányzatának Képviselő-testülete megállapítja, hogy az ASP-rendszerhez történő csatlakozás megvalósítása érdekében történő szabályozási környezet kialakítására és az adatmigráció végrehajtására benyújtott ajánlatokból

* az E-Szoftverfejlesztő Kft. ajánlattevő ajánlata érvényes,
* az IP Monitoring Szolgáltató Kft. ajánlata érvényes,
* a Senzor Kft. ajánlata érvényes.

Az eljárás eredményes, amelynek nyertese az E-Szoftverfejlesztő kft. A Képviselő-testület felhatalmazza a polgármestert, hogy a nyertes ajánlattevővel a szerződést megkösse és aláírja.

Felelős: Dollenstein László polgármester

Határidő: 2017. szeptember 1.

*(a döntéshozatalban részt vett: 6 fő)*

**Dollenstein László polgármester:**

Kéri a képviselők véleményét az eszközbeszerzések miatt benyújtott ajánlatokkal kapcsolatban, amennyiben nincs, kéri, hogy aki egyetért azzal, hogy a Képviselő-testület az ASP-rendszerhez történő csatlakozás megvalósítása érdekében történő eszközbeszerzések miatt benyújtott ajánlatokat érvénytelenné, az eljárást eredménytelenné nyilvánítja, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 79/2017.(VIII.15.) Kt.h.

**Tárgy:** Döntés az ASP-rendszerhez történő csatlakozás megvalósítása érdekében történő eszközbeszerzések miatt benyújtott ajánlatokról.

**H A T Á R O Z A T**

Harta Nagyközség Önkormányzat Képviselő-testülete megállapítja, hogy az ASP-rendszerhez történő csatlakozás megvalósítása érdekében történő eszközbeszerzések miatt benyújtott ajánlatokból

* Fekete Ferenc és Társa Bt.ajánlattevő ajánlata érvénytelen;
* Vinczúr Balázs egyéni vállalkozó ajánlata érvényes,
* az Rgb Computer Kft.ajánlata érvénytelen.

A képviselő-testület összességében az eljárást eredménytelennek nyilvánítja, és új ajánlattételi felhívást tesz közzé az érvényes ajánlatot benyújtó vállalkozó mellett további két ajánlattevő részére.

Felelős: Dollenstein László polgármester

Határidő: 2017. szeptember 30.

*(a döntéshozatalban részt vett: 6 fő)*

**4./ Előterjesztés Harta Nagyközség Önkormányzata 2017. évi**

**költségvetéséről szóló rendelet módosításáról.**

**Előadó: Dollenstein László polgármester**

*(az előterjesztés a jegyzőkönyv 5. sz., a rendelet a 6. sz. melléklete)*

**Dollenstein László polgármester:**

Javarészt a közmunkaprogramokhoz és a pályázatokhoz kapcsolódik a módosítást. Feltűnő a költségvetési tartalék csökkenése, amelynek elsősorban a rendezvények költségvetésének a túllépése, a Felvidéki megemlékező táblák és az ünnepség költsége, a víztorony elbontásának költsége, a Duna-szigeti Söröző megvásárlása, az evangélikus egyháztól terület vásárlása, a pályázatokhoz szükséges önerő biztosítása az oka. Szembetűnő tétel a költségvetési tartalék csökkenése, de úgy gondolja, hogy az vagyonnövekménnyel jár, mert a megvásárolt ingatlanok az önkormányzat tulajdonába kerültek. Úgy gondolja, hogy a testület ingatlanvásárlással kapcsolatos döntései helyesek, átgondoltak voltak.

A pénzügyi-gazdasági bizottság a költségvetés módosítását megtárgyalta, a módosítást elfogadását javasolja a Képviselő-testületnek.

Megkérdezi a képviselő-testület tagjait, hogy van-e kérdése, véleménye, hozzászólása valakinek a költségvetésről szóló rendelet módosításával kapcsolatban.

**Leitert Ottó képviselő:**

Javasolja, hogy a volt mozi épületének eladásából befolyó összeg a költségvetési tartalékba kerüljön.

**Dollenstein László polgármester:**

Kéri, hogy aki egyetért az önkormányzat 2017. évi költségvetéséről szóló rendelet módosításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi rendeletet alkotja:

**Harta Nagyközség Önkormányzata Képviselő-testületének**

**11/2017.(VIII.15.) önkormányzati rendelete**

**Harta Nagyközség Önkormányzatának 2017. évi költségvetéséről szóló 3/2017.(II.14.) önkormányzati rendelet módosításáról.**

*(a döntéshozatalban részt vett: 6 fő)*

**5./ Előterjesztés a gyermekétkeztetés intézményi térítési díjairól szóló**

**rendelet módosításáról.**

**Előadó: Dollenstein László polgármester**

*(az előterjesztés a jegyzőkönyv 7. sz. melléklete)*

**Dollenstein László polgármester:**

A gyermekétkeztetés feladatát Dunatetétlen Község Önkormányzatával együtt fenntartott társulás látja el. Az intézményvezető javaslata alapján az önköltségek növekedése miatt szükséges a díjemelés, elmaradása esetén a fenntartó kiadásai növekednének. Az intézményvezető 9 %-os emelést javasol. A pénzügyi-gazdasági bizottság az önköltségek növekedésére figyelemmel elfogadja az intézményvezető által javasolt 9 %-os emelést, és támogatja a rendelet-módosítást.

Megkérdezi a képviselőket, hogy a rendelet módosításával kapcsolatban van-e kérdésük, véleményük, hozzászólásuk, esetleg más javaslatuk, amennyiben nincs kéri, hogy aki egyetért a gyermekétkezetés intézményi térítési díjairól szóló rendelet módosításával, kézfeltartással szavazzon.

Megállapítja, hogy a Képviselő-testület 6 igen szavazattal az alábbi rendeletet alkotja:

**Harta Nagyközség Önkormányzat Képviselő-testületének**

**12/2017. (VIII.15.) számú önkormányzati rendelete**

**a gyermekétkeztetés intézményi térítési díjairól szóló 16/2016.(XII.23.) számú önkormányzati rendelet módosításáról.**

*(a döntéshozatalban részt vett: 6 fő)*

*(a rendelet és a melléklet a jegyzőkönyv 8. sz. melléklete)*

**6./ Előterjesztés a személyes gondoskodást nyújtó szociális ellátások**

**intézményi térítési díjának megállapításáról szóló rendelet**

**módosításáról.**

**Előadó: Dollenstein László polgármester**

*(az előterjesztés a jegyzőkönyv 9. sz. melléklete)*

**Dollenstein László polgármester:**

Szintén az önköltségek növekedése miatt szükséges a térítési díjak emelése. A Képviselő-testület ezévben felülvizsgálta a díjakat, akkor nem változtatott rajtuk. Az élelmezésvezető 9 %-os emelést javasol, mellyel Dunatetétlen Község Önkormányzata, valamint a pénzügyi-gazdasági bizottság is egyetért.

Megkérdezi a képviselőket, hogy a rendelet módosításával kapcsolatban van-e hozzászólásuk, esetleg más javaslatuk, amennyiben nincs kéri, hogy aki egyetért a személyes gondoskodást nyújtó szociális ellátások intézményi térítési díjának megállapításáról szóló rendelet módosításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi rendeletet alkotja:

**Harta Nagyközség Önkormányzat Képviselő-testületének**

**13/2017.(VIII.15.) számú önkormányzati rendelete**

**a személyes gondoskodást nyújtó szociális ellátások intézményi térítési díjairól szóló rendelet módosításáról**

*(a döntéshozatalban részt vett: 6 fő)*

*(a rendelet a jegyzőkönyv 10. sz. melléklete)*

**7./ Előterjesztés a Hartai Hársfavirág Szociális Központban működő Konyhán a munkahelyi vendéglátás intézményi térítési díjáról szóló 160/2015. (II.12.) sz. határozat módosításáról.**

**Előadó: Dollenstein László polgármester**

*(az előterjesztés a jegyzőkönyv 11. sz. melléklete)*

**Dollenstein László polgármester:**

A konyhán működő munkahelyi vendéglátás díját is – az intézményvezető javaslata és az ismert okok alapján– szükséges emelni. Itt is 9 %-os emelés javasolt.

Megkérdezi a képviselőket, hogy van-e véleményük, más javaslatuk a 160/2015.(II.12.) számú határozat módosításával kapcsolatban? A pénzügyi-gazdasági bizottság a határozat módosítását elfogadásra javasolta a Képviselő-testület felé.

Amennyiben nincs kérdés, hozzászólás, kéri, hogy aki egyetért a határozat módosításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 80/2017.(VIII.15.) Kt.h.

**Tárgy:** A Hartai Hársfavirág Szociális Központban működő Konyhán a munkahelyi vendéglátás intézményi térítési díjáról szóló 160/2015.(II.12.) sz. határozat módosítása.

**HATÁROZAT**

A képviselő-testület a Hartai Hársfavirág Szociális Központban működő Konyhán a munkahelyi vendéglátás intézményi térítési díjáról szóló 160/2015.(II.12.). sz. határozatot 2017. szeptember 1-től az alábbiak szerint módosítja:

A határozat 4. pontjának helyébe az alábbi rendelkezés lép:

„*A munkahelyi étkeztetés intézményi térítési díja 630,- Ft/nap.”*

Felelős: Dollenstein László polgármester

Határidő: 2017. szeptember 1.

*(a döntéshozatalban részt vett: 6 fő)*

**8./ Előterjesztés a szociális célú tűzifa pályázat benyújtásáról.**

**Előadó: Dollenstein László polgármester**

*(az előterjesztés a jegyzőkönyv 12. sz. melléklete)*

**Dollenstein László polgármester:**

Újból kiírásra került a szociális tűzifa pályázat. A feltételek gyakorlatilag azonosak a tavalyival,

az önkormányzatnak 1.000,- Ft önerőt kell biztosítani a vásárláshoz erdei m3-ként, valamint

vállalni szükséges a szállítási költséget is. Ennek a támogatásnak hagyománya van, és jelentős érdeklődés övezi, ezért javasolja, hogy az önkormányzat ismét nyújtson be pályázatot. A pénzügyi-gazdasági bizottság is tárgyalta és a pályázat benyújtását javasolták.

Megkérdezi a képviselőket, hogy a szociális tűzifa pályázat benyújtásával kapcsolatban van-e kérdés, vélemény, amennyiben nincs, kéri, hogy aki egyetért a pályázat benyújtásával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 81/2017.(VIII.15.) Kt.h.

**Tárgy:** Szociális célú tűzifa pályázat benyújtása.

**HATÁROZAT**

A Képviselő-testület a települési önkormányzatok szociális célú tüzelőanyag vásárlásához kapcsolódó kiegészítő támogatására a belügyminiszter által 2017. július 12-én meghirdetett pályázati kiírás 3. pontja alapján, mint 5000 fő lakosságszámot meg nem haladó települési önkormányzat, pályázatot nyújt be lágy lombos fafajtájú tűzifa megvásárlására, amelyre a pályázati kiírás 5.b) pontja alapján, 7.500,- Ft/erdei m3 + ÁFA összegű támogatásra jogosult.

Az önkormányzat a pályázat megvalósításához szükséges 1000,- Ft/erdei m3 + ÁFA, összesen 807 720 Ft önerőt és a szállítási költséget az önkormányzat általános tartaléka terhére költségvetésében biztosítja.

Az önkormányzat vállalja a pályázati kiírás 6. pontjában az alpontok teljes körű figyelembevételével meghatározott, a szociális rászorultság és az igénylés részletes feltételeit tartalmazó rendelet megalkotását.

Az önkormányzat a szociális célú tűzifa támogatásban részesülőktől ellenszolgáltatást nem kér.

Felelős: Dollenstein László polgármester

Határidő: 2017. augusztus 25.

*(a döntéshozatalban részt vett: 6 fő)*

**9./ Előterjesztés a foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című (TOP-1.4.1-16) pályázat benyújtásáról mini bölcsőde kialakítására.**

**Előadó: Dollenstein László polgármester**

*(az előterjesztés a jegyzőkönyv 13. sz. melléklete)*

**Dollenstein László polgármester:**

Jövő év szeptemberétől a jelenlegi formában nem működhet tovább a bölcsődei ellátás, az egységes óvoda-bölcsőde megszűnik. Mini bölcsőde kialakítását tervezi az önkormányzat pályázati lehetőség igénybevételével. A pályázat 100 %-os finanszírozású, önerőt nem igényel.

Megkérdezi a képviselőket, hogy a mini bölcsőde kialakítására benyújtandó pályázattal kapcsolatban van-e kérdése, véleménye, hozzászólása valakinek, A pénzügyi-gazdasági bizottság a pályázat benyújtásával egyetért, azt elfogadásra javasolta a Képviselő-testületnek.

Amennyiben nincs vélemény, kéri, hogy aki egyetért a foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével (TOP1.4.1-16) mini bölcsőde kialakítására című pályázat benyújtásával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 82/2017.(VIII.15.) Kt.h.

**Tárgy:** A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című (TOP-1.4.1-16) pályázat benyújtása mini bölcsőde kialakítására

**HATÁROZAT**

Harta Nagyközség Önkormányzatának Képviselő-testülete megtárgyalta az „**A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című (TOP-1.4.1-16) pályázat benyújtása mini bölcsőde kialakítására**” tárgyú előterjesztés és támogatja a megvalósítani kívánt pályázatot, annak benyújtásával egyetért. A Képviselő-testület felhatalmazza a polgármestert a pályázat benyújtásához szükséges intézkedésekre.

Felelős: Dollenstein László polgármester

Határidő: 2017. augusztus 15.

*(a döntéshozatalban részt vett: 6 fő)*

**10./ Előterjesztés a helyi identitás és kohézió erősítése (TOP-5.3.1-16) elnevezésű pályázat benyújtásának és az ehhez kapcsolódó konzorciumi megállapodás aláírásának jóváhagyásáról.**

**Előadó: Dollenstein László polgármester**

*(az előterjesztés a jegyzőkönyv 14. sz. melléklete)*

**Dollenstein László polgármester:**

Az önkormányzat a Bács-Kiskun Megyei Önkormányzat koordinálásával, Solt város konzorcium vezetésével a helyi identitás és kohézió erősítése címmel pályázatban részt kíván venni. Ennek keretében megvalósítható tevékenységek: közösségfejlesztési folyamatok kezdeményezése, megvalósítása, közösségi tevékenységek történeti feltárására, a település társadalom- és gazdaságfejlesztése tekintetében meghatározó dokumentumok megújítására, új dokumentumok létrehozására. Kötelezettségként egy információs pontként szolgáló honlapot kell üzemeltetni a projekt zárásást követő 3 évig.

Megkérdezi a képviselőket, hogy a pályázat benyújtásával, illetve a konzorciumi megállapodás aláírásával kapcsolatban van-e kérdésük, véleményük. A pénzügyi-gazdasági bizottság egyetért a pályázat benyújtásával, valamint a megállapodás aláírásával is.

Amennyiben kérdés, vélemény nincs, kéri, hogy aki egyetért a helyi identitás és kohézió erősítése (TOP-5.3.1-16) elnevezésű pályázat benyújtásával és az ehhez kapcsolódó konzorciumi megállapodás aláírásának jóváhagyásával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 83/2017.(VIII.15.) Kt.h.

**Tárgy:** A helyi identitás és kohézió erősítése (TOP-5.3.1-16) elnevezésű pályázat benyújtásának és az ehhez kapcsolódó konzorciumi megállapodás aláírásának jóváhagyásáról.

**HATÁROZAT**

Harta Nagyközség Önkormányzatának Képviselő-testülete megtárgyalta az **„A helyi identitás és kohézió erősítése (TOP-5.3.1-16) elnevezésű pályázat benyújtásának és az ehhez kapcsolódó konzorciumi megállapodás aláírásának jóváhagyása”** tárgyú előterjesztést és támogatja a megvalósítani kívánt pályázatot, annak benyújtásával egyetért.

A Képviselő-testület felhatalmazza a polgármestert, hogy a pályázat benyújtásához szükséges intézkedéseket megtegye, és a pályázat benyújtásához szükséges konzorciumi megállapodást Solt Város Önkormányzatával aláírja.

Felelős: Dollenstein László polgármester

Határidő: 2017. szeptember 29.

Értesül: Solt Város Önkormányzata

*(a döntéshozatalban részt vett: 6 fő)*

**11./ Előterjesztés az Izsák és Térsége Rekultivációs Önkormányzati Társulás Társulási megállapodásának módosításáról.**

**Előadó: Dollenstein László polgármester**

*(az előterjesztés a jegyzőkönyv 15. sz. melléklete)*

**Dollenstein László polgármester:**

Izsák város polgármestere kezdeményezte a Társulási megállapodás módosítását a társulásban részt vevő települések lakosságszámának pontosítása, illetve új szabályozási javaslatok miatt.

A pénzügyi-gazdasági bizottság a társulási megállapodás módosításával egyetért, azt elfogadásra javasolta a Képviselő-testület felé.

Megkérdezi a képviselőket, hogy a módosítással kapcsolatban van-e kérdésük, véleményük, amennyiben nincs, kéri, hogy aki egyetért az Izsák és Térsége Rekultivációs Önkormányzati Társulás Társulási megállapodásának módosításával, kézfeltartással szavazzon.

Megállapítja, hogy a Képviselő-testület 6 igen szavazattal az alábbi határozatot hozta:

**Szám:** 84/2017.(VIII.15.) Kt.h.

**Tárgy:** Az Izsák és Térsége Rekultivációs Önkormányzati Társulás Társulásimegállapodásának módosítása

**HATÁROZAT**

Harta Nagyközség Önkormányzatának Képviselő-testülete az Izsák és Térsége Rekultivációs Önkormányzati Társulás Társulási megállapodásának az előterjesztés szerinti módosítását elfogadja és az egységes szerkezetű Társulási Megállapodást jóváhagyja.

*(a módosítás és az egységes társulási megállapodás a határozat melléklete)*

Felelős: Dollenstein László polgármester

Határidő: azonnal.

*(a döntéshozatalban részt vett: 6 fő)*

**12./ Előterjesztés az Izsák-Kom Fejlesztési Önkormányzati Társulás Társulási megállapodásának módosításáról.**

**Előadó: Dollenstein László polgármester**

*(az előterjesztés a jegyzőkönyv 16. sz. melléklete)*

**Dollenstein László polgármester:**

Az előző napirendhez hasonlóan az Izsák-Kom Fejlesztési Önkormányzati Társulás Társulási megállapodásának módosítását is Izsák város polgármester kezdeményezte a társulásban rész vevő települések lakosságszámának alakulása és új szabályozási javaslatok bekerülése miatt.

A pénzügyi-gazdasági bizottság a társulási megállapodást módosításával egyetért, azt elfogadásra javasolja a Képviselő-testületnek.

Megkérdezi a képviselőket, hogy a módosítással kapcsolatban van-e kérdése, véleménye valakinek, amennyiben nincs, kéri, hogy aki egyetért az Izsák-Kom Fejlesztési Önkormányzati Társulás Társulási megállapodásának módosításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 85/2017.(VIII.15.) Kt.h.

**Tárgy:** Az Izsák-Kom Fejlesztési Önkormányzati Társulás Társulási megállapodásának módosítása.

**HATÁROZAT**

Harta Nagyközség Önkormányzatának Képviselő-testülete az Izsák-Kom Fejlesztési Önkormányzati Társulás Társulási megállapodásának az előterjesztés szerinti módosítását elfogadja és az egysége szerkezetű Társulási Megállapodást jóváhagyja.

*(a módosítás és az egységes társulási megállapodás a határozat melléklete)*

Felelős: Dollenstein László polgármester

Határidő: azonnal.

*(a döntéshozatalban részt vett: 6 fő)*

**13./ Előterjesztés a helyi népszavazás kezdeményezéséhez szükséges választópolgárok számáról szóló rendeletről.**

**Előadó: Dollenstein László polgármester**

*(az előterjesztés a jegyzőkönyv 17. sz. melléklete)*

**Dollenstein László polgármester:**

Jogszabály változás miatt szükséges új rendeletet alkotni a helyi népszavazás kezdeményezéséhez szükséges választópolgárok számáról. Helyi népszavazást kezdeményezhet a rendeletben meghatározott számú választópolgár, ami nem lehet kevesebb a választásra jogosult választópolgárok 10 százalékánál, nem lehet több a 25 százalékánál. A korábbi rendeletünk 10 %-ban határozta meg a szükséges arányt. A pénzügyi-gazdasági bizottság az arányszám 15 %-ra történő megemelése mellett támogatja a Képviselő-testület felé a rendelet megalkotását.

Megkérdezi a Képviselő-testület tagjait, hogy a bizottság indítványával – miszerint a település választópolgárai 15 %-a kezdeményezi a helyi népszavazást - egyetértenek-e, amennyiben igen, kéri, hogy kézfeltartással szavazzanak.

Megállapítja, hogy a Képviselő-testület 6 igen szavazattal az alábbi határozatot hozta:

**Szám:** 86/2017.(VIII.15.) Kt.h.

**Tárgy:** Módosító indítvány a helyi népszavazásról szóló rendelethez

**HATÁROZAT**

Harta Nagyközség Önkormányzatának Képviselő-testülete elfogadja a pénzügyi-gazdasági bizottság módosító indítványát és a helyi népszavazás kezdeményezéséhez szükséges választópolgárok számát 15 %-ban határozza meg.

Felelős: Dollenstein László polgármester

Határidő: azonnal.

*(a döntéshozatalban részt vett: 6 fő)*

**Dollenstein László polgármester:**

Megkérdezi a képviselőket, hogy a rendelet megalkotásával kapcsolatban van-e kérdése, véleménye valakinek, amennyiben nincs, kéri, hogy aki egyetért a helyi népszavazás kezdeményezéséhez szükséges választópolgárok számáról szóló rendelet megalkotásával, figyelembevéve a módosítást, kézfeltartással szavazzon.

Megállapítja, hogy a Képviselő-testület 6 igen szavazattal az alábbi rendeletet alkotja:

**Harta Nagyközség Önkormányzata Képviselő-testületének**

**14/2017.(VIII.15.) számú önkormányzati rendelete**

**a helyi népszavazás kezdeményezéséhez szükséges választópolgárok számáról.**

*(a döntéshozatalban részt vett: 6 fő)*

*(a rendelet a jegyzőkönyv 18. sz. melléklete)*

**14./ A Duna-Tisza Közi Hulladékgazdálkodási és Környezetvédelmi Önkormányzati Társulás Társulási megállapodásának elfogadása.**

**Előadó: Dollenstein László polgármester**

*(a kezdeményező levél és a tervezet a jegyzőkönyv 19. sz. melléklete)*

**Dollenstein László polgármester:**

A Képviselő-testület legutóbbi rendkívüli ülésén döntött arról, hogy alapító tagként részt vesz a Duna-Tisza Közi Hulladékgazdálkodási és Környezetvédelmi Önkormányzati Társulás létrehozásában. Időközben több változás is történt, egyes önkormányzatok módosításokat javasoltak, ezért új tervezet készült, amelyet a képviselő-testületnek ismét jóvá kell hagynia. Hartát érintően lényeges, megvitatandó változás nem került a tervezetbe. Az érdemi része az előző ülésen meg lett tárgyalva. Megkérdezi a képviselőket, hogy elfogadható-e így az új, most kiosztásra került tervezet, amennyiben igen, kéri, hogy kézfeltartással szavazzanak. A pénzügyi-gazdasági bizottság a társulási megállapodást jóváhagyását javasolta a Képviselő-testület felé.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 87/2017.(VIII.15.) Kt.h.

**Tárgy:** A Duna-Tisza Közi Térségi Hulladékgazdálkodási és Környezetvédelmi Önkormányzati Társulás létrehozása

**H A T Á R O Z A T**

1. Harta Nagyközség Önkormányzatának Képviselő-testülete alapító tagként részt vesz a Duna-Tisza Közi Térségi Hulladékgazdálkodási és Környezetvédelmi Önkormányzati Társulás (székhely: Kecskemét, Kossuth tér 1.) létrehozásában és az erről szóló társulási megállapodás tervezetét elfogadja.
2. Felhatalmazza a polgármestert a megállapodás aláírására.
3. Felkéri a polgármestert, hogy kezdeményezze a Közép-Duna Vidéke Hulladékgazdálkodási Önkormányzati Társulásnál annak társulási megállapodása módosítását oly módon, hogy az újonnan létrehozott Duna-Tisza Közi Térségi Hulladékgazdálkodási és Környezetvédelmi Önkormányzati Társulás az önkormányzat által e társulási megállapodásban átruházott hulladékgazdálkodási feladat- és hatásköreit az itt meghatározott módon és időpontoktól Harta Nagyközség vonatkozásában gyakorolni tudja.
4. Hatályát veszti a képviselő-testület ugyanezen tárgyban hozott 69/2017. (VI.29.) Kt. határozata

*(a társulási megállapodás a határozat melléklete)*

1. Felelős: Dollenstein László, polgármester
2. Határidő: 2017. július 15.
3. Értesül: Kecskemét Város Önkormányzata, IZSÁK-KOM
4. Fejlesztési Önkormányzati Társulás (Izsák)

*(a döntéshozatalban részt vett: 6 fő)*

**15./ Egyéb ügyek**

**- Duna-szigeti (011/12. hrsz.) földterület kisajátítási eljárásának megindítása és a kizárólagos önkormányzati tulajdonlásáról való döntés**

**Előadó: Dollenstein László polgármester**

**Dollenstein László polgármester:**

A képviselő-testület már többször tárgyalta, többször hozott különféle döntéseket a dunai földterülete megvásárlásával kapcsolatban. Az adásvételi szerződések aláírása folyamatban van, most már az szükséges, hogy a vétellel meg nem szerezhető földek esetében minél hamarabb elindulhasson a kisajátítási eljárás.

Továbbá nyilvánítsa ki a képviselő-testület azon álláspontját, akaratát, hogy ez a terület a jövőben csak önkormányzati tulajdonban lehet, véleménye szerint csak így biztosítható az, hogy kizárólag csak közösségi célokat szolgáljon, csak közösségi használatú legyen. Kéri a Képviselő-testület tagjait, hogy döntsenek a 011/12. hrsz-ú földterületnek a Bács-Kiskun Megyei Kormányhivatalnál történő kisajátítási eljárásának megindításáról.

Kéri továbbá, hogy hozzon a Képviselő-testület egy olyan határozatot, amelyben kinyilvánítják, hogy ezen terület a jövőben elidegeníthetetlen, használata csak közösségi célokat szolgálhat.

Megkérdezi a képviselőket, hogy a kisajátítás megindításával, illetve az elidegeníthetetlenség kinyilvánításával kapcsolatban van-e kérdése, véleménye, hozzászólása valakinek, amennyiben nincs, kéri, hogy kézfeltartással szavazzanak.

Megállapítja, hogy a képviselő-testület a 011/12. hrsz-ú földterület adásvétellel meg nem szerzett részére vonatkozó kisajátítási eljárás megindításával kapcsolatban, 6 igen szavazattal az alábbi határozatot hozta:

**Szám:** 88/2017.(VIII.15.) Kt.h.

**Tárgy:** Kérelem benyújtása a 011/12. hrsz-ú földterület kisajátítására

**H A T Á R O Z A T**

1. Harta Nagyközség Önkormányzatának Képviselő-testülete a település rendezési tervében és a kapcsolódó helyi építési szabályzatában foglaltak végrehajtása érdekében és a későbbiekben közösségi célú, közterületként funkcionáló önálló ingatlan kialakításának céljával kisajátítási eljárást kezdeményez a 011/12. hrsz-ú, osztatlan közös tulajdonú földrészlet tulajdonjogának teljes körű megszerzéséhez.

2. A képviselő-testület megállapítja, hogy előzetesen megkereste a földterület tulajdonosait kisajátítást megelőző adás-vételi eljárás érdekében, és egyezség esetén a lehetséges adás-vételi, illetve ajándékozási szerződéseket megkötötte.

3. A képviselő-testület felhatalmazza a polgármestert az önkormányzat adás-vételi ajánlatával nem élő tulajdonosok tulajdonrészeivel kapcsolatosan a kisajátítandó tulajdonrészek feltüntetésével a kisajátítási kérelem benyújtására a Bács-Kiskun Megyei Kormányhivatalhoz.

1. Felelős: Dollenstein László, polgármester
2. Határidő: 2017. szeptember 30.

*(a döntéshozatalban részt vett: 6 fő)*

**Dollenstein László polgármester:**

Megállapítja, hogy a képviselő-testület a 011/12. hrsz-ú földterülettel kapcsolatban kinyilvánítja a terület elidegeníthetetlenségét, illetve kizárólagos közösségi célú használatát, 6 igen szavazattal az alábbi határozatot hozta:

**Szám:** 89/2017.(VIII.15.) Kt.h.

**Tárgy:** A 011/12. hrsz-ú földterület forgalomképtelenné nyilvánítása

**H A T Á R O Z A T**

1. Harta Nagyközség Önkormányzatának Képviselő-testülete forgalomképtelen törzsvagyonná kívánja nyilvánítani a 011/12. hrsz-ú, osztatlan közös tulajdonú földrészlet önkormányzati tulajdonban álló részét, illetve a kisajátítási eljárás sikeres lebonyolítását követően a teljes ingatlant.

2. A képviselő-testület megbízza a jegyzőt, hogy a soron következő ülésre terjesszen be javaslatot arra vonatkozóan, hogy a fenti tulajdonrész a forgalomképtelen törzsvagyon részét képezze és az elidegenítése a jogszabályok által meghatározott kereteknek megfelelően. a jövőre nézve is kizárt legyen.

Felelős: Dr. Sárközi Zsolt, jegyző

1. Határidő: soron következő ülés

*(a döntéshozatalban részt vett: 6 fő)*

**Dollenstein László polgármester:**

Megkérdezi a képviselőket, jelenlévőket, hogy egyéb ügyek keretében van-e valakinek hozzászólása, bejelenteni valója, amennyiben nincs a nyílt ülést bezárja és a napirendnek megfelelően zárt ülést tartását rendeli el. Bejelenti, hogy a zárt ülésen hozott döntésről tájékoztatja a nyilvánosságot.

kmf.

Dollenstein László dr. Sárközi Zsolt

polgármester jegyző